b'\n_START_ARTICLE_\nSewell\n_START_SECTION_\nPovijest i odlike\n_START_PARAGRAPH_\nPostojanje le\xc5\xbei\xc5\xa1ta bakra El Teniente bilo je poznato i eksploatirano jo\xc5\xa1 u pretkolumbovsko vrijeme. Od 15. do 17. stolje\xc4\x87a sirovine su izvozili \xc5\xa0panjolci, a onda je dvije stotine godina bilo jako malo aktivnosti. God. 1897., onda\xc5\xa1nji vlasnik rudarskih prava pokrenuo je istra\xc5\xbeivanje o veli\xc4\x8dini le\xc5\xbei\xc5\xa1ta bakra u tom podru\xc4\x8dju. Po pronalasku golemih le\xc5\xbei\xc5\xa1ta, za njegovu eksploataciju se zainteresirao ameri\xc4\x8dki rudarski in\xc5\xbeenjer William Braden koji je 1904. otkupio prava i dao sagraditi cestu do obli\xc5\xbenje Rancague. Do 1906. godine podignuta je vodenica i koncentrator, te dizalo koje je pokratao elektri\xc4\x8dni generator. Tada najnovija tehnologija na svijetu._NEWLINE_Grad je izgra\xc4\x91en na terenu previ\xc5\xa1e strmom za vozila na kota\xc4\x8dima, oko velikog sredi\xc5\xa1njeg stubi\xc5\xa1ta iznad \xc5\xbeeljezni\xc4\x8dkog kolodvora. Du\xc5\xbe trase podignuti su formalni trgovi nepravilnog oblika s ukrasnim drve\xc4\x87em i biljkama koji \xc4\x8dine glavne javne prostore ili trgove grada. Zgrade niz ulice su drvene i \xc4\x8desto obojane \xc5\xbeivim bojama zelene, \xc5\xbeute, crvene i plave._NEWLINE_God. 1915., tvrtka je nazvana po prvom predsjedniku tvrtke, gospodinu Bartonu Sewellu i do 1918. u njemu je \xc5\xbeivjelo 14.000 stanovnika. Uslijedile su godine \xc5\xa1irenja i pove\xc4\x87anja proizvodnje dok 1950-ih nije postao najve\xc4\x87im podzemnim rudnikom na svijetu s naseljem od 15.000 stanovnika. Kada je \xc4\x8cile 1967. godine preuzeo 51% dionica rudnika postao je drugi najve\xc4\x87i proizvo\xc4\x91e\xc4\x8d bakra na svijetu. No, nakon opadanja proizvodnje 1977. godine tvrtka je ve\xc4\x87inu stanovnika preselila u dolinu, a ve\xc4\x87inu strojeva rastavila. God. 1980., naselje je napu\xc5\xa1teno u potpunosti i pretvoreno u spavaonicu rudara najamnika. El Teniente i dan danas proizvodi 3% svjetske koli\xc4\x8dine bakra.'